Ayteke ariwnteke ini kibite kamukri akiw,
ig Joawh Batista danuh atere amadgat amatap.
Ig awna gitkis hiyeg:
— Wagesnabay yihiyekemni.
Kewvinabay ahakwat un adahan ekkene ku yis amevene ini ku Kiyavwiye Uhokri bayahminay ariw yitaraksan.
Henewatbaki ig Joawh Batista awna.
Ka aynsima hiyeg danuh atere gimkanit Joawh Batista adahan igkis ihpene inakni giwn.
Igkis danuh ariwntak madikte waxri Judeyamnaw.
Igkis danuh avititak paytwempu Jerusalém.
Igkis danuh atere,
igkis ekkeviye gitaraksankis git Joawh Batista.
Igme kaywevgikis avigku egu warik Jordawh adahan igkis amevene ini ku Kiyavwiye Uhokri bayahminigkis ariw gitaraksankis.
Ig Joawh Batista madiptivye.
Ig kasimsavu akak kamelu asivgi.
Ig kakabutikvu akak pak amar.
Gimaname tanan akak ahayak anunu.
Ig awna gitkis hiyeg.
Giwn:
— Pahavwi nehmnikuhpiye nuhavuh butte ku pariye ka aynsima gikiytani mpiyan.
Nah yuma nukiytanisima gitivut adahan nah paberetusaw gitivut adahan nah ayavig wiwh gikaswatni gikugkaptak.
Ku aysaw nah kaywevyi nah kawihkis un ta yivitit.
Igme kaywevyinek gikak igyewa Kiyavwiye Uhokri Gitip adahan ig kawihkis gidahanwa gihiyekemni akak gannu ta yivitit.
Abetnewa ini hawkri ig Kiyavwiye Jesus pes avititak paytwempu Nazaré,
aynte avit Galileyamnaw.
Ig danuh atere git Joawh Batista.
Igme Joawh Batista kaywevgi avigku egu warik Jordawh.
Igme Kiyavwiye Jesus iyak ahakwatak un,
aynewa ig hiyap en woke.
Ig hiyap Kiyavwiye Uhokri Gitip muhuke givitit,
gihivak ke pahavu tukwabe.
Ayteke pahat ikuvimnat awna aytontak inuriktak.
In awna:
— Pisnewa nukamkayh nubetki.
Nah batek pikak ka aynsima.